Foto: Patrik Maček/Pixsell

U POSLJEDNJA dva mjeseca Ministarstvo branitelja zaprimilo je novih 3955 zahtjeva za priznavanje statusa ratnog vojnog invalida!

Podsjetimo kako je sabor krajem studenog prošle godine, većinom od 93 glasa, prihvatio kontroverzan Zakon o pravima hrvatskih branitelja iz Domovinskog rata i članova njihovih obitelji. Tim zakonom ne samo da su proširena prava veterana u odnosu na prošli zakon nego su 22 godine nakon Domovinskog rata otvoreni novi rokovi za priznavanje statusa bivšeg branitelja i hrvatskih ratnih vojnih invalida.

Rok za ostvarivanje statusa zatvoren je još 2009. godine, što je značilo i zaustavljanje snažnog rasta broja ratnih veterana u službenim evidencijama. No sada je opet otvoren, a prema nekim procjenama broj ratnih veterana, koji se i sada kreće oko 500 tisuća, trebao bi se dodatno povećati, kao i broj ratnih invalida i PTSP-ovaca. Taj novi zakon mogao bi nas do 2025. godine koštati dodatnih pet i pol milijardi kuna.

Prvi dani novog Zakona o braniteljima potvrđuju takve prognoze.

Gotovo četiri tisuće novih zahtjeva

U siječnju i veljači podneseno je ukupno 3955 zahtjeva za priznavanje statusa hrvatskog ratnog vojnog invalida iz Domovinskog rata, objavio je Večernji list pozivajući se na podatke iz Ministarstva branitelja. Od tog broja 2247 zahtjeva je na temelju psihe, a 1397 zahtjeva je po osnovi psihe i ostalih bolesti. Zahtjeva za status po osnovi ostalih bolesti uputilo je njih 311, donosi Večernji list.

Aktualna vlada Andreja Plenkovića tvrdi kako oni ovim novim Zakonom o braniteljima samo ispravljaju nepravdu prema veteranima koji svoja prava iz brojnih razloga do sada nisu uspjeli ostvariti.

No s tim se ne slaže Europska komisija koja je u svom posljednjem izvješću kritizirala Hrvatsku zbog previsokih veteranskih mirovina i raznih naknada uz poruku da je jako malo učinjeno da se veterane reintegrira na tržište rada. Hrvatska ne samo da nije regulirala prava veterana nego ih sada dodatno proširuje. Kao i ukupan broj ratnih veterana.

Tekst se nastavlja ispod oglasa

"Veterani žive jako teško"

Resorni ministar Tomo Medved odbacio je takve kritike Europske komisije, tvrdeći kako su one neutemeljene. Medved kaže da veterani jako teško žive i da je od 440 tisuća veterana njih 82 tisuće nezaposleno, prema čemu ispada da je gotovo svaki nezaposleni muškarac - ratni veteran

Naglasimo i to da je Zakon o pravima hrvatskih branitelja otvorio mogućnost ne samo da se još ljudi registriraju kao ratni veterani, nego je i smanjio dobnu granicu odlaska veterana u mirovinu te proširio mogućnosti da njihovi članovi obitelji naslijede veteranske mirovine. U izvješću Europske komisije navodi se kako su veteranske mirovine u prosjeku dvostruko veće od običnih mirovina.

Šatoraški prosvjed koštao nas je 10 milijuna kuna dnevno

U anketi Indexa u kojoj je sudjelovalo gotovo 30 tisuća čitatelja, njih 93 posto slaže se kako Hrvatska daje previše novca za ratne veterane kao i da je to kontraproduktivna politika.

Vlasti su ratne veterane, namjerno ili slučajno, propustile nakon rata integrirati u društvo i vratiti u normalan život - jer ljudi ovisni o proračunu najvjernija su glasačka mašina, a glasovi se lako kupuju novcem poreznih obveznika.

Dovoljno se sjetiti šatoraškog prosvjeda koji je trajao 555 dana i iz čijih je redova potekao sadašnji ministar branitelja. Njihov prosvjed, prema procjenama, koštao je oko deset milijuna kuna dnevno. Računica se bazira na tome da će novi zakon o braniteljima porezne obveznike koštati 5,5 milijardi kuna, do 2025. godine.





*Index koristi third party aplikacije za realizaciju anketa, kako bi smanjili mogućnost manipulacije anketom od strane korisnika, ali i potpuno odagnali mogućnost Indexovih manipulacija rezultatima. Svejedno, online ankete ne mogu se smatrati znanstveno utemeljenima, niti vjerodostojno predstavljaju većinu hrvatske populacije. Index, naime, relativno rijetko posjećuju potpuni idioti, koji pak u ukupnoj hrvatskoj populaciji imaju značajan udio.